[pic] | AZ EURÓPAI KÖZÖSSÉGEK BIZOTTSÁGA |

Brüsszel, 10.3.2009

COM(2009) 121 végleges

2009/0042 (COD)

Javaslat:

AZ EURÓPAI PARLAMENT ÉS A TANÁCS RENDELETE

a Közösség repülőterein alkalmazandó résidőkiosztás egységes szabályairól szóló 95/93/EGK tanácsi rendelet módosításáról

INDOKOLÁS

Bevezetés

1. A súlyos és mély globális gazdasági és pénzügyi válság ma már komolyan érinti a légifuvarozók tevékenységét is. A válság következtében a légiforgalom nagyot zuhant a 2008/2009-es téli menetrendi időszakban. A 2009-es nyári menetrendi időszakot szintén érinteni fogja a gazdasági válság.

Az Eurocontrol 2008. decemberi becslése szerint hatévnyi, átlagosan 3%-os növekedés, és a 2008-as stagnálás után 2009-ben a járatok száma Európában 3%-kal csökkeni fog. 2009. február 25-én az Eurocontrol felülvizsgálta a becslését és 8,1% és 1,4% közötti csökkenést prognosztizált úgy, hogy az a valószínű forgatókönyv szerint 4,9% lesz. Az Eurocontrol felhívja a figyelmet, hogy a forgalom 2008 végére összeomlott – csak decemberben 7%-os volt a zuhanás. Az Eurocontrol szerint a fapados légitársaságok forgalma 15 éves történetük során először csökkent, 2008 novemberében 4600 járattal, azaz 6,1%-kal volt kevesebb, mint 2007 novemberében. Az üzleti célú légiközlekedés 2008 decemberében 2007. decemberéhez képest 16%-os visszaesést könyvelt el.

Az európai repülőterek több, mint 80%-a forgalomcsökkenést tapasztalt (2009 januárjára az utasforgalom 8–10%-kal, az áruforgalom pedig 25–30%-kal csökkent), ami azt jelenti, hogy a gazdasági válság az európai légifuvarozás egészét érinti.

2. Az ágazat európai szereplői (AEA) által szolgáltatott adatok alapján érzékelni lehet a helyzet súlyosságát. 2008 decemberében az áruforgalom zuhanása 21,4% volt. Az utasforgalom zsugorodása valószínűleg 4% lesz 2009-ben. A gazdasági szereplők kiemelik, hogy az utóbbi 20 évben a forgalom hasonló visszaesése csak három alkalommal fordult elő: 1986-ban, a csernobili események és a líbiai háború miatt, 1991-ben az első Öböl-háború miatt és 2001–2002-ben az egyesült államokbeli terrortámadások miatt. Az AEA szerint 2009 nyarán a kapacitáscsökkentés a repülések számának tekintetében 6% és 8% között, a felajánlott férőhely-kilométer (ASK) tekintetében pedig 9% és 12% között lesz.

3. A Nemzetközi Légifuvarozási Szövetség (IATA) szerint decemberben az árumennyiség nemzetközi szinten 22,6%-kal esett vissza, az európai társaságoknál pedig több, mint 21%-kal. A 2009. február 26-án közölt számok szerint 2008 januárjához képest 2009 januárjában az utasforgalom 5,6%-kal, az áruforgalom pedig 23,2%-kal csökkent. A IATA megjegyzi, hogy az európai fuvarozók az 5,7%-os csökkenést részben azzal kompenzálták, hogy 3,6%-kal csökkentették a kapacitásukat.

4. A Bizottság úgy véli, hogy a mostani gazdasági válság, valamint a szolgáltatások további átalakítása (felfüggesztés, gyakoriság csökkentése) kivételes körülményeket képez, amelyek negatív hatással vannak a légitársaságokra. Következésképpen a 95/93/EGK rendelet résidőkiosztásra vonatkozó rendelkezéseit a koordinátoroknak úgy kellene értelmezniük, hogy a légitársaságokat ne fenyegesse a gazdasági válság következményei miatt fel nem használt résidejük elvesztése (a „kihasználás vagy elvesztés” szabály.)

5. A résidőre szerzett jog megőrzésére vonatkozó döntés hiányában a vállalatok számára kockázatot jelent a meglévő kapacitások fenntartása, ami a kereslet érezhető visszaesése mellett csak tovább súlyosbítaná a jelenlegi gazdasági nehézségeket.

A rendelet résidőről szóló rendelkezései

6. A rendelet idevonatkozó része (lásd a 10. cikk (2) bekezdését) a résidő kiosztása és felhasználása egy menetrendi időszak alatt (a „kihasználás vagy elvesztés” elv), különösen a menetrendi időszak végén, a résidők tényleges felhasználása után. A cikk többek között rendelkezik arról, hogy csak az a légifuvarozó, aki a koordinátor számára kielégítő módon igazolni tudja, hogy a koordinátor által engedélyezett kérdéses résidőket legalább az esetek 80%-ában felhasználta abban a menetrendi időszakban, amelyre vonatkozóan a szóban forgó résidőket kiosztották, lesz jogosult ugyanazon résidőkre a következő menetrendi időszakban.

7. A rendelet 8. cikkének (2) bekezdése és 10. cikkének (2) bekezdése rendelkezik továbbá a következő menetrendi időszakra szóló jog megszerzéséhez szükséges kihasználtsági mutató kiszámításáról az időszak végén, amikor a résidők kihasználtsága már ismert.

8. A 10. cikk (4) bekezdése felsorolja azokat az okokat, amelyekkel a légifuvarozók indokolhatják, hogy miért nem használták fel a kapott résidőket a menetrendi időszak folyamán. E jegyzék a) pontja többek között megemlíti a légifuvarozó hatókörén kívül álló, előre nem látható és elkerülhetetlen körülményeket.

9. A rendelet arra az elvre alapul, hogy a résidők kiosztása és felügyelete a koordinátor feladata (4. cikk (5) és (6) bekezdése). A koordinátornak ezt a feladatot nem csak teljes függetlenséggel kell ellátnia, hanem semleges, diszkriminációmentes és átlátható módon (4. cikk (2) és (3) bekezdése). Ebből következően sem a Bizottság, sem a tagállamok nem adhatnak olyan utasítást a koordinátornak, amely megkérdőjelezné a függetlenségét.

Következésképpen a 10. cikk (2) és (4) bekezdésének alkalmazásakor a koordinátornak a fent említett 4. cikkben foglalt elvek alapján kell eljárnia.

10. A jelenlegi helyzetben fennáll annak a veszélye, hogy a tagállamok eltérően értelmezik a rendeletet, ami arra vezethet, hogy a 10. cikk (4) bekezdésének alkalmazása nem lenne következetes a Közösségen belül. Ez a helyzet már előfordult az ágazatban az egyesült államokbeli terrortámadások következtében kialakult válság alatt. Szükséges ezért, hogy a Közösség beavatkozzon, mint ahogy tette azt 2002-ben és 2003-ban a 10a. és 10b. cikk bevezetésével, azzal a céllal, hogy egyértelműen és világosan biztosítsa a jogbiztonságot a válság által érintett menetrendi időszakban a „kihasználás vagy elvesztés” szabály alkalmazását illetően.

11. Javasolt ezért a rendelet kiegészítése egy új 10c. cikkel, amely úgy rendelkezik, hogy a koordinátorok a gazdasági válság miatt elfogadják, hogy a légifuvarozók a 2010-es nyári menetrendi időszakra ugyanazon résidőkre jogosultak, mint amelyeket a 2009-es nyári menetrendi időszakra (2009. március 29-től 2009. október 24-ig) osztottak ki számukra.

12. Elkerülendő, hogy a válság által érintett menetrendi időszakokban a résidők kihasználatlanul maradjanak, a 2009-es nyári menetrendi időszak alatt fel nem használt résidőket a koordinátorok alkalmi résidőként újra kioszthatják a menetrendi időszak fennmaradó részében és ezeket más légifuvarozók felhasználhatják, anélkül azonban, hogy ez megváltoztatná a szerzett jogokat.

13. A Bizottság folytatja a gazdasági válság ágazatra gyakorolt hatásainak elemzését. Ha a helyzet rosszabbodni fog a 2009/2010-es téli menetrendi időszak (2009. október 25-től 2010. március 27-ig) alatt, akkor a Bizottság határozhat úgy, hogy a rendszert meg kell újítani a 2010/2011-es téli menetrendi időszakra.

Ütemezés

14. A javaslat egyik fontos eleme az ütemezés. A résidők alapkiosztása az IATA menetrend-tervezési konferenciáján történik, a következő nyári menetrendi időszakra novemberben, a következő téli menetrendi időszakra pedig júniusban. Következésképpen a 2010-es nyári résidők kiosztása a 2009. novemberi menetrend-tervezési konferencián lesz, míg a 2010/2011-es téli menetrendi időszakra a résidők kiosztása 2010 júniusában fog megtörténni.

A rendelet 10. cikkének (3) bekezdése úgy rendelkezik, hogy a légifuvarozók január 31. előtt a következő nyári menetrendi időszakra, illetve augusztus 31. előtt a következő téli menetrendi időszakra visszaadhatják a résidőalapba a résidőket úgy, hogy ez nem befolyásolja a fennmaradó résidők kihasználtsági arányának kiszámítását.

A IATA globális menetrend-tervezési iránymutatásai szerint a résidők „megszerzési” jogának megállapítása után a koordinátornak a lehető leghamarabb részletesen tájékoztatnia kell az összes légitársaságot a résidőkre vonatkozóan a koordinátor által meghatározott „szerzett jogokról”, de legkésőbb:

- április harmadik hétfőjéig az előző téli menetrendi időszak tényleges kihasználtsága alapján „szerzett” résidők esetében,

- szeptember harmadik hétfőjéig az adott nyári menetrendi időszak addigi tényleges kihasználtsága alapján „szerzett” résidők esetében.

15. Noha a résidőknek a 2009-es nyári menetrendi időszakra való kiosztását el kell végezni 2009. január 31-ig, a rendelet módosítása még lehetővé tenné a légitársaságoknak, hogy változtassanak működésükön; a „kihasználás vagy elvesztés” szabály figyelembe vételével csökkentsék meglévő kapacitásaikat. Tekintve, hogy a 2009-es nyári menetrendi időszak március 29-én kezdődik, a javasolt jogszabálynak a lehető leghamarabb hatályba kell lépnie.

16. Ellenkező esetben nagy a valószínűsége annak, hogy bírósághoz fordulnak azok a légifuvarozók, amelyeknek a résidőket úgy osztották ki az adott repülőtéren, hogy a koordinátor nem fogadta el a gazdasági válság miatt a 2009-es nyári menetrendi időszakban fennálló kivételes körülményekkel való indokolást.

2009/0042 (COD)

Javaslat:

AZ EURÓPAI PARLAMENT ÉS A TANÁCS RENDELETE

a Közösség repülőterein alkalmazandó résidőkiosztás egységes szabályairól szóló 95/93/EGK tanácsi rendelet módosításáról

AZ EURÓPAI PARLAMENT ÉS AZ EURÓPAI UNIÓ TANÁCSA,

tekintettel az Európai Közösséget létrehozó szerződésre és különösen annak 80. cikke (2) bekezdésére,

tekintettel a Bizottság javaslatára[1],

tekintettel az Európai Gazdasági és Szociális Bizottság véleményére[2],

tekintettel a Régiók Bizottsága véleményére[3],

a Szerződés 251. cikkében megállapított eljárásnak megfelelően[4],

mivel:

(1) A globális gazdasági és pénzügyi válság ma már súlyosan érinti a légifuvarozók tevékenységét is. A válság következtében a légiforgalom nagyot zuhant a 2008/2009-es téli menetrendi időszakban. A 2009-es nyári menetrendi időszakot szintén érinteni fogja a gazdasági válság.

(2) Annak biztosítása érdekében, hogy a 2009-es nyári menetrendi időszak tekintetében kiosztott résidők kihasználatlansága miatt a légifuvarozók ne veszítsék el jogosultságukat ezekre a résidőkre, szükséges annak világos és egyértelmű megállapítása, hogy ezt a menetrendi időszakot az említett gazdasági válság hátrányosan érinti. A Bizottság folytatja a gazdasági válság ágazatra gyakorolt hatásainak elemzését. Ha a helyzet rosszabbodni fog a 2009/2010-es téli menetrendi időszak alatt, akkor a Bizottság határozhat úgy, hogy a rendszert részben vagy egészben meg kell újítani a 2010/2011-es téli menetrendi időszakra.

(3) Indokolt ezért a közösségi repülőtereken a résidőkiosztás közös szabályairól szóló, 1993. január 18-i 95/93/EGK tanácsi rendeletet[5] a fentieknek megfelelően módosítani, Ez a módosítás semmilyen tekintetben nem érinti az Európai Bizottságnak az EK-Szerződés 81. és 82. cikkének alkalmazása tekintetében gyakorolt jogköreit.

ELFOGADTA EZT A RENDELETET:

1. cikk

A 95/93/EGK rendelet a következő 10c. cikkel egészül ki:

„10c. cikk

A 10. cikk (4) bekezdésének alkalmazásában a koordinátorok elfogadják, hogy a légifuvarozók a 2010-es nyári menetrendi időszakra ugyanazon résidőkre jogosultak, mint amelyeket a 2009-es nyári menetrendi időszakra e rendeletnek megfelelően kiosztottak számukra. A Bizottság folytatja a gazdasági válság ágazatra gyakorolt hatásainak elemzését. Ha a helyzet rosszabbodni fog a 2009/2010-es téli menetrendi időszak alatt, akkor a Bizottság a 13. cikk (2) bekezdésében előírt eljárással határozhat úgy, hogy a rendszert a 2010/2011-es téli menetrendi időszakra részben vagy egészben meg kell újítani.”

2. cikk

Ez a rendelet az Európai Unió Hivatalos Lapjában való kihirdetését követő napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, […]-án/-én.

az Európai Parlament részéről a Tanács részéről

az elnök az elnök

[1] HL C […], […], […] o.

[2] HL C […], […], […] o.

[3] HL C […], […], […] o.

[4] HL C […], […], […] o.

[5] HL L 14., 1993.1.22., 1. o. A 894/2002/EK európai parlamenti és tanácsi rendelettel (HL L 142., 2002.5.31., 3. o.), a 2003. július 22-i 1554/2003/EK európai parlamenti és tanácsi rendelettel (HL L 221., 2003.9.4., 1. o.) és a 2004. április 21-i 793/2004/EK európai parlamenti és tanácsi rendelettel (HL L 138., 30.4.2004.430., 50. o.) módosított rendelet.